SÕLTUMATU VANDEAUDIITORI ARUANNE

Punktid Technologies AS aktsionäridele

### Arvamuse avaldamisest loobumine

Meid telliti auditeerima Punktid Technologies AS ja tema tütarettevõtjate (grupp) konsolideeritud raamatupidamise aastaaruannet, mis sisaldab konsolideeritud bilanssi seisuga 31. detsember 2023 ning konsolideeritud kasumiaruannet, konsolideeritud rahavoogude aruannet ja konsolideeritud omakapitali muutuste aruannet eeltoodud kuupäeval lõppenud majandusaasta kohta ja konsolideeritud raamatupidamise aastaaruande lisasid, sealhulgas märkimisväärsete arvestuspõhimõtete kokkuvõtet.

Me ei avalda arvamust grupi kaasneva konsolideeritud raamatupidamise aastaaruande kohta. Meie aruande arvamuse avaldamisest loobumise aluse osas kirjeldatud asjaolude märkimisväärsuse tõttu ei suutnud me hankida piisavat asjakohast auditi tõendusmaterjali, mis annaks aluse avaldada konsolideeritud raamatupidamise aastaaruande kohta auditiarvamuse.

**Arvamuse avaldamisest loobumise alus**

1. Seisuga 31.12.2023 on konsolideeritud bilansis kajastatud immateriaalse põhivarana Punktid platvormi arendustasud summas 361 tuhat eurot ja materiaalne põhivara maksumuses 43 tuhat eurot. Tulenevalt aruandekuupäevajärgsetest asjaoludest nagu on kirjeldatud eelmises punktis, on need asjaolud indikatsiooniks, et tuleb läbi viia vara kaetava väärtuse test nagu seda nõuab raamatupidamistoimkonna juhend RTJ 5 „Materiaalsed ja immateriaalsed põhivarad“. Juhtkond ei ole kaetava väärtuse testi läbi viinud. Eespooltoodust tulenevalt me ei oska hinnata, kas ja kui suures mahus vajaksid konsolideeritud bilansis immateriaalne ja materiaalne põhivara allahindlust. Võimaliku allahindluse tulemusena väheneks grupi bilansis põhivara maksumus ja majandusaasta kasum.
2. Konsolideeritud bilansis on kajastatud varudena muuhulgas müügiks ostetud kaubad maksumuses  300 tuhat eurot, mille võimaliku realiseerimise aja ja maksumuse kohta me ei saanud piisavalt informatsiooni, sest tütarettevõtte tegevus oli aruandekuupäevajärgselt peatunud. Eelpooltoodust tulenevalt me ei oska hinnata kas nende varude maksumus bilansis vajaks allahindlust või ei.
3. Grupp kajastab muude viitvõlgadena saamata kaubaostuarveid maksumuses 50 tuhat eurot. Auditi käigus me ei saanud informatsiooni, missuguste kaupade soetuste katteks viitvõlg moodustati. Seetõttu me ei tea kas viitvõla ja vahendusteenuse vähendusena kajastatud 50 tuhat eurot on põhjendatud või ei. Juhul, kui viitvõla moodustamine ei olnud vajalik, väheneksid võimaliku mõju võrra bilansis viitvõlad ja suureneks majandusaasta kasum.
4. Emaettevõtte konsolideerimata bilansis on kajastatud tütarettevõte HVK Business OÜ väärtus soetusmaksumuses 924 tuhat eurot. Tütarettevõtte tegevus on peatunud, mis on indikatsiooniks, et tütarettevõtte väärtus bilansis võib olla vähenenud ning tuleks läbi viia kaetava väärtuse test. Juhtkond ei ole kaetava väärtuse testi läbi viinud. Eespooltoodust tulenevalt me ei oska hinnata kas ja kui suures mahus vajaks emaettevõtte aruandes tütarettevõtte väärtus allahindlust. Allahindluse tulemusena väheneksid emaettevõtte konsolideerimata aruandes tütarettevõtte väärtus, majandusaasta kasum ja omakapital.
5. Grupi konsolideeritud raamatupidamise aastaaruanne on 31.12.2023 seisuga koostatud tegevuse jätkuvuse arvestuse alusprintsiibist lähtudes. Aruandekuupäevajärgselt on grupi müük oluliselt vähenenud, mistõttu finantsraskuste korral on emaettevõtte omanikud nõus tegema täiendavaid rahalisi sissemakseid või korraldama täiendava aktsiate avaliku pakkumise nagu on kirjeldatud aruande lisas 21. Meil ei olnud võimalus tutvuda emaettevõtte omanike võimekusega majandusabi osutamiseks. Eeltoodust tulenevalt ei olnud meil võimalik hinnata, kas tegevuse jätkuvuse arvestuse alusprintsiibi kasutamine raamatupidamise aastaaruande koostamisel on põhjendatud või mitte.

### Juhtkonna ja nende, kelle ülesandeks on valitsemine, kohustused seoses konsolideeritud raamatupidamise aastaaruandega

Juhtkond vastutab konsolideeritud raamatupidamise aastaaruande koostamise ja õiglase esitamise eest kooskõlas Eesti finantsaruandluse standardiga ja sellise sisekontrolli eest, nagu juhtkond peab vajalikuks, et võimaldada kas pettusest või veast tulenevate oluliste väärkajastamisteta konsolideeritud raamatupidamise aastaaruande koostamist.

Konsolideeritud raamatupidamise aastaaruande koostamisel on juhtkond kohustatud hindama grupi suutlikkust jätkata jätkuvalt tegutsevana, esitama infot, kui see on asjakohane, tegevuse jätkuvusega seotud asjaolude kohta ja kasutama tegevuse jätkuvuse arvestuse alusprintsiipi, välja arvatud juhul, kui juhtkond kavatseb kas grupi likvideerida või tegevuse lõpetada või tal puudub sellele realistlik alternatiiv.

Need, kelle ülesandeks on valitsemine, vastutavad grupi raamatupidamise aruandlusprotsessi üle järelevalve teostamise eest.

### Vandeaudiitori kohustused seoses konsolideeritud raamatupidamise aastaaruande auditiga

Meie kohustus on teha grupi konsolideeritud finantsaruannete audit kooskõlas rahvusvaheliste auditeerimise standarditega (Eesti) ja anda välja audiitori aruanne. Meie aruande arvamuse avaldamisest loobumise aluse osas kirjeldatud asjaolude märkimisväärsuse tõttu ei suutnud me siiski hankida piisavat asjakohast auditi tõendusmaterjali, mis annaks aluse avaldada konsolideeritud raamatupidamise aastaaruande kohta auditiarvamuse.

Me oleme grupist sõltumatud kooskõlas kutseliste arvestusekspertide eetikakoodeksiga (Eesti) (sh sõltumatuse standardid), ja oleme täitnud oma muud eetikaalased kohustused vastavalt nendele nõuetele.

*Eve Leppik*

*Vandeaudiitori number 230*

*Number RT OÜ*

*Audiitorettevõtja tegevusloa number 263*

*Audiitorettevõtja asukoha aadress*

*Vandeaudiitori aruande kuupäev*